पिंकाथनमा दुई हजार महिला सहभागी, २१ किलोमिटर दौडमा कान्जीमाया बिजेता 
यसपालिको दोस्रो पिंकाथन दौडमा सशस्त्र प्रहरीकी कान्जीमाया कोजुँ २१ किलोमिटर दौडकी बिजेता बनिन् । उनले ६० हजार रुपैयाँसहित ट्रफी र मेडल पाइन् ।
काठमाडौँ — यसपालिको दोस्रो पिंकाथन दौडमा सशस्त्र प्रहरीकी कान्जीमाया कोजुँ २१ किलोमिटर दौडकी बिजेता बनिन् । उनले ६० हजार रुपैयाँसहित ट्रफी र मेडल पाइन् ।सोही दूरीमा सरिता बासी पहिलो रनरअप र पुष्पा भण्डारी दोस्रो रनरअप बनिन् । उनीहरूले क्रमश: ३० हजार र २० हजार रुपैयाँ पाए । महाराजगञ्जस्थित राष्ट्रिय प्रहरी प्रशिक्षण प्रतिष्ठानबाट सुरु भएको दौडको १० किलोमिटर दूरीमा सन्तोषी श्रेष्ठ विजेता बनिन् । उनले ३० हजार रुपैयाँ पाइन् । ब्रिन्दा श्रेष्ठले पहिलो रनरअप भएर २० हजार रुपैयाँ हात पारिन् भने दोस्रो रनरअप रेसु बस्नेतले १० हजार रुपैयाँ जितन् ।पाँच दूरी दौडमा दीपा न्यौपाने पहिलो, मनबत्ती विष्ट दोस्रो र अर्पना चौधरी तेस्रो भए । तीन दूरीमा चन्दना गुरुङ र काजल विष्ट पहिलो र दोस्रो भएका थिए । पाँच र तीन किमीलाई फन रन (मनोरञ्जनका लागि दौड) मानिएकाले विजेताले नगद उपहार पाएनन् ।महिला सशक्तिकरण र स्तन क्यान्सबारे जानकारी फैलाउने उद्देश्यले पिंकाथन आयोजना गर्ने गरिएको छ । बलिउड मोडल एवं अभिनेता मिलिन्द सोमनले सुरु गरेको यो दौड भारतका आठ सहरमा हुन्छ । नेपालमा लेजर पोर्ट संस्थाले पोहोरबाट आयोजना गर्न थालेको हो । काठमाडौंको दौडबाट उत्साहित लेजर पोर्टका नमराज जोशीले यसलाई अन्य सहरमा लग्ने बताए ।पिंकाथन संस्थापक मिलिन्दले चाहिँ काठमाडौंमा अर्को साल फेरि भेट्ने भन्दै महिलाहरूलाई त्यत्तिञ्जेल व्यायाम र खेलकुदमा लागिरहन आग्रह गरे । बिहान ६ बजे नै कार्यक्रमस्थलमा जम्मा भएका दुई हजारभन्दा बढी महिलालाई केशव थापाको टोलीले जुम्बा गराएको थियो । बुटेल फ्लोका थापा काजी र मिस्टर प्रिन्सले आफ्ना र्‍याप गीत सुनाउँदा सहभागीहरू नाचेका थिए । समारोहमा डा. भोला रिजाल, कान्तिपुर पब्लिकेसन्सका एजीएम महेश स्वाँर, मोडल नगमा श्रेष्ठ, सबिता कार्कीलगायतको पनि उपस्थिति थियो ।